CELEX: 32021R0236
Language: el
Date: 2020-12-21 00:00:00
Title: Κατ’ εξουσιοδότηση κανονισμός (ΕΕ) 2021/236 της Επιτροπής της 21ης Δεκεμβρίου 2020 για την τροποποίηση των τεχνικών προτύπων που προβλέπονται στον κατ’ εξουσιοδότηση κανονισμό (ΕΕ) 2016/2251 όσον αφορά τον χρόνο έναρξης εφαρμογής ορισμένων διαδικασιών διαχείρισης κινδύνου για τους σκοπούς της ανταλλαγής ασφαλειών (Κείμενο που παρουσιάζει ενδιαφέρον για τον ΕΟΧ)

17.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 56/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/236 ΤΗΣ ΕΠΙΤΡΟΠΗΣ
         της 21ης Δεκεμβρίου 2020
         για την τροποποίηση των τεχνικών προτύπων που προβλέπονται στον κατ’ εξουσιοδότηση κανονισμό (ΕΕ) 2016/2251 όσον αφορά τον χρόνο έναρξης εφαρμογής ορισμένων διαδικασιών διαχείρισης κινδύνου για τους σκοπούς της ανταλλαγής ασφαλειών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 11 παράγραφος 15,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2016/2251 της Επιτροπής (2) προσδιορίζει, μεταξύ άλλων, τις διαδικασίες διαχείρισης κινδύνου, συμπεριλαμβανομένων των επιπέδων και του είδους των ασφαλειών και των ρυθμίσεων διαχωρισμού που αναφέρονται στο άρθρο 11 παράγραφος 3 του κανονισμού (ΕΕ) αριθ. 648/2012, τις οποίες απαιτείται να διαθέτουν οι χρηματοοικονομικοί αντισυμβαλλόμενοι για την ανταλλαγή ασφαλειών, όσον αφορά τις συμβάσεις εξωχρηματιστηριακών παραγώγων τους που δεν εκκαθαρίζονται από κεντρικό αντισυμβαλλόμενο. Ο κατ’ εξουσιοδότηση κανονισμός (ΕΕ) 2016/2251 εφαρμόζει το διεθνές πλαίσιο για την ανταλλαγή ασφαλειών που έχει συμφωνηθεί σε παγκόσμιο επίπεδο από την Επιτροπή της Βασιλείας για την τραπεζική εποπτεία (BCBS) και τη Διεθνή Οργάνωση Επιτροπών Εποπτείας Χρηματιστηρίων (IOSCO).
                  
               
                     (2)
                  
                  
                     Πολλοί αντισυμβαλλόμενοι συνάπτουν προθεσμιακές συμβάσεις συναλλάγματος που διακανονίζονται με φυσική παράδοση και συμφωνίες ανταλλαγής συναλλάγματος που διακανονίζονται με φυσική παράδοση, για να αντισταθμίσουν τους κινδύνους τους που συνδέονται με τα ανοίγματά τους σε συναλλαγματικό κίνδυνο. Λόγω του ειδικού προφίλ κινδύνου των εν λόγω συμβάσεων και της ανάγκης για διεθνή κανονιστική σύγκλιση, είναι σκόπιμο να περιοριστεί η υποχρεωτική ανταλλαγή περιθωρίων διαφορών αποτίμησης για τις εν λόγω συμβάσεις μεταξύ των πλέον συστημικών αντισυμβαλλομένων. Θα πρέπει να προβλεφθεί μόνιμη εξαίρεση για τις συμβάσεις αυτές, όταν συνάπτονται με οντότητες που δεν είναι ιδρύματα.
                  
               
                     (3)
                  
                  
                     Ο κατ’ εξουσιοδότηση κανονισμός (ΕΕ) 2016/2251 προβλέπει σταδιακή εφαρμογή κατά τη διάρκεια σειράς ετών, η οποία αντικατοπτρίζει το χρονοδιάγραμμα εφαρμογής που συμφωνήθηκε από τη BCBS και την IOSCO. Η σταδιακή αυτή εφαρμογή αποσκοπεί στη διασφάλιση της διεθνούς συνοχής και, ως εκ τούτου, στην ελαχιστοποίηση των πιθανοτήτων ρυθμιστικού αρμπιτράζ. Η σταδιακή εφαρμογή αποσκοπεί επίσης στη διευκόλυνση της αναλογικής και αποτελεσματικής εφαρμογής των σχετικών απαιτήσεων, παρέχοντας στους αντισυμβαλλομένους, ανάλογα με την κατηγορία του αντισυμβαλλομένου, το είδος της σύμβασης και τον χρόνο σύναψης ή ανανέωσης της σύμβασης, επαρκή χρόνο για να προσαρμόσουν τα εσωτερικά τους συστήματα και διαδικασίες στις σχετικές απαιτήσεις. Τέλος, η σταδιακή εφαρμογή που προβλέπεται στον κατ’ εξουσιοδότηση κανονισμό (ΕΕ) 2016/2251 λαμβάνει υπόψη το πεδίο εφαρμογής και το επίπεδο εφαρμογής των απαιτήσεων σχετικά με την ανταλλαγή ασφαλειών, που συμφωνήθηκαν από τη BCBS και την IOSCO για άλλες περιοχές δικαιοδοσίας, αποφεύγοντας έτσι τον κατακερματισμό της αγοράς και εξασφαλίζοντας ισότιμους όρους ανταγωνισμού σε παγκόσμιο επίπεδο για τους αντισυμβαλλομένους που είναι εγκατεστημένοι στην Ένωση. Ειδικότερα, ο κατ’ εξουσιοδότηση κανονισμός (ΕΕ) 2016/2251 προβλέπει περισσότερο χρόνο για ορισμένα προϊόντα που δεν υπόκεινται σε ισοδύναμες απαιτήσεις περιθωρίου ασφαλείας σε άλλες περιοχές δικαιοδοσίας.
                  
               
                     (4)
                  
                  
                     Η BCBS και η IOSCO έχουν τώρα τροποποιήσει το πρόγραμμά τους για την εφαρμογή των απαιτήσεων σχετικά με την ανταλλαγή ασφαλειών, ώστε να υποστηριχθεί η ομαλή και εύρυθμη εφαρμογή των απαιτήσεων περιθωρίου ασφαλείας σε διεθνές επίπεδο, και ιδίως επειδή οι μικρότεροι αντισυμβαλλόμενοι δεν ήταν σε θέση να τηρήσουν την αρχικά προβλεπόμενη προθεσμία. Επιπλέον, υπάρχουν ακόμη τρίτες χώρες στις οποίες ορισμένα προϊόντα δεν υπόκεινται σε ισοδύναμες απαιτήσεις περιθωρίου ασφαλείας. Επομένως, η εν λόγω τροποποίηση του χρονοδιαγράμματος εφαρμογής που συμφωνήθηκε από τη BCBS και την IOSCO θα πρέπει να αντικατοπτρίζεται στη σταδιακή εφαρμογή που προβλέπεται στον κατ’ εξουσιοδότηση κανονισμό (ΕΕ) 2016/2251.
                  
               
                     (5)
                  
                  
                     Η Ευρωπαϊκή Αρχή Τραπεζών, η Ευρωπαϊκή Αρχή Ασφαλίσεων και Επαγγελματικών Συντάξεων και η Ευρωπαϊκή Αρχή Κινητών Αξιών και Αγορών (στο εξής: ΕΕΑ) έχουν παρακολουθήσει την πρόοδο που έχουν σημειώσει οι αντισυμβαλλόμενοι όσον αφορά την εφαρμογή των απαιτήσεων αρχικού περιθωρίου ασφαλείας για μη κεντρικώς εκκαθαριζόμενα παράγωγα. Οι ΕΕΑ έχουν επίγνωση ότι, κατά την τελική φάση εφαρμογής, οι απαιτήσεις αρχικού περιθωρίου ασφαλείας θα ισχύουν για μεγάλο αριθμό οντοτήτων για πρώτη φορά. Για να υποστηριχθεί η ομαλή και εύρυθμη εφαρμογή των απαιτήσεων περιθωρίου ασφαλείας μεταξύ των μελών της BCBS και της IOSCO και για να αποφευχθεί ο κατακερματισμός της αγοράς, η προθεσμία για την εφαρμογή των απαιτήσεων αρχικού περιθωρίου ασφαλείας θα πρέπει να παραταθεί κατά ένα επιπλέον έτος για τους αντισυμβαλλομένους με συνολικό μέσο ονομαστικό ποσό μη κεντρικώς εκκαθαριζόμενων παραγώγων μεταξύ 8 δισεκατ. ευρώ και 50 δισεκατ. ευρώ.
                  
               
                     (6)
                  
                  
                     Οι ΕΕΑ έχουν επίσης παρακολουθήσει τον αντίκτυπο της επιδημικής έκρηξης της Covid-19 στις χρηματοπιστωτικές αγορές, και ιδίως όσον αφορά τις σημαντικές προκλήσεις που θέτει για τους αντισυμβαλλομένους η Covid-19, συμπεριλαμβανομένης της μετατόπισης προσωπικού και της ανάγκης για εστίαση των πόρων στη διαχείριση των κινδύνων που συνδέονται με τη σχετική αστάθεια της αγοράς. Το πλαίσιο BCBS-IOSCO τροποποιήθηκε επίσης προκειμένου να ληφθούν υπόψη αυτές οι επιπτώσεις της επιδημικής έκρηξης της Covid-19 και να αναβληθεί η εφαρμογή των απαιτήσεων αρχικού περιθωρίου ασφαλείας. Η εν λόγω τροποποίηση χρειάζεται να αντικατοπτρίζεται στο χρονοδιάγραμμα εφαρμογής που προβλέπεται στον κατ’ εξουσιοδότηση κανονισμό (ΕΕ) 2016/2251. Αυτή η περαιτέρω παράταση της προθεσμίας για την εφαρμογή των απαιτήσεων αρχικού περιθωρίου ασφαλείας θα έχει ως αποτέλεσμα οι αντισυμβαλλόμενοι με συνολικό μέσο ονομαστικό ποσό μη κεντρικώς εκκαθαριζόμενων παραγώγων άνω των 50 δισεκατ. ευρώ να υπόκεινται στις απαιτήσεις αρχικού περιθωρίου ασφαλείας από την 1η Σεπτεμβρίου 2021, και οι αντισυμβαλλόμενοι με συνολικό μέσο ονομαστικό ποσό μη κεντρικώς εκκαθαριζόμενων παραγώγων άνω των 8 δισεκατ. ευρώ να υπόκεινται στις απαιτήσεις αρχικού περιθωρίου ασφαλείας από την 1η Σεπτεμβρίου 2022.
                  
               
                     (7)
                  
                  
                     Ο κατ’ εξουσιοδότηση κανονισμός (ΕΕ) 2016/2251 προβλέπει αναβαλλόμενη ημερομηνία εφαρμογής των διμερών απαιτήσεων περιθωρίου ασφαλείας για τις συμβάσεις μη κεντρικώς εκκαθαριζόμενων εξωχρηματιστηριακών παραγώγων που συνάπτονται μεταξύ αντισυμβαλλομένων οι οποίοι είναι μέρος του ιδίου ομίλου, αλλά ο ένας αντισυμβαλλόμενος είναι εγκατεστημένος σε τρίτη χώρα και ο άλλος αντισυμβαλλόμενος είναι εγκατεστημένος στην Ένωση. Ήταν αναγκαίο να καθοριστεί αυτή η αναβαλλόμενη ημερομηνία εφαρμογής, προκειμένου να διασφαλιστεί ότι οι εν λόγω συμβάσεις εξωχρηματιστηριακών παραγώγων δεν θα υπόκεινται στις διμερείς απαιτήσεις περιθωρίου ασφαλείας πριν από την έκδοση εκτελεστικής πράξης σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012. Παρά τις προσπάθειες που καταβλήθηκαν για την ανάλυση περιοχών δικαιοδοσίας τρίτων χωρών για τις οποίες μπορεί να δικαιολογείται οποιαδήποτε τέτοια εκτελεστική πράξη, μέχρι σήμερα, έχουν εκδοθεί μόνο δύο εκτελεστικές πράξεις αυτού του είδους, σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012, σε σχέση με συναλλαγές μη κεντρικώς εκκαθαριζόμενων εξωχρηματιστηριακών παραγώγων. Η εφαρμογή των διμερών απαιτήσεων περιθωρίου ασφαλείας για τις ενδοομιλικές συμβάσεις μη κεντρικώς εκκαθαριζόμενων εξωχρηματιστηριακών παραγώγων θα πρέπει, επομένως, να αναβληθεί περαιτέρω, ώστε να αποφευχθεί ο ανεπιθύμητος επιζήμιος οικονομικός αντίκτυπος που θα είχε η λήξη της εξαίρεσης αυτής στις επιχειρήσεις της Ένωσης.
                  
               
                     (8)
                  
                  
                     Για να αποφευχθεί ο κατακερματισμός της αγοράς και να εξασφαλιστούν ισότιμοι όροι ανταγωνισμού για τους αντισυμβαλλομένους που είναι εγκατεστημένοι στην Ένωση, θα πρέπει επίσης να διασφαλιστεί διεθνής κανονιστική σύγκλιση όσον αφορά τις διαδικασίες διαχείρισης κινδύνου για άλλες κατηγορίες εξωχρηματιστηριακών παραγώγων που δεν υπόκεινται σε ισοδύναμες απαιτήσεις περιθωρίου ασφαλείας. Ειδικότερα, με την αναγνώριση του γεγονότος ότι σε ορισμένες περιοχές δικαιοδοσίας τα δικαιώματα προαίρεσης επί μεμονωμένων μετοχών ή τα δικαιώματα προαίρεσης επί δεικτών δεν υπόκεινται σε ισοδύναμες απαιτήσεις περιθωρίου ασφαλείας, και ότι δεν είναι πιθανόν, ιδίως στο παρόν πλαίσιο, να κινηθούν σύντομα οι εν λόγω περιοχές δικαιοδοσίας προς μεγαλύτερη κανονιστική σύγκλιση όσον αφορά τα προϊόντα αυτά, η μεταχείριση των προϊόντων αυτών θα πρέπει να εφαρμοστεί πιο σταδιακά. Αυτή η περίοδος σταδιακής εφαρμογής αναμένεται να παράσχει χρόνο για την παρακολούθηση των κανονιστικών εξελίξεων σε άλλες περιοχές δικαιοδοσίας και να διασφαλίσει την ύπαρξη των κατάλληλων απαιτήσεων στην Ένωση για τη μείωση του πιστωτικού κινδύνου των αντισυμβαλλόμενων έναντι των εν λόγω συμβάσεων, αποτρέποντας παράλληλα τα φαινόμενα ρυθμιστικού αρμπιτράζ.
                  
               
                     (9)
                  
                  
                     Το Ηνωμένο Βασίλειο κατέστη τρίτη χώρα την 1η Φεβρουαρίου 2020 και το δίκαιο της Ένωσης θα παύσει να ισχύει ως προς το Ηνωμένο Βασίλειο και εντός αυτού από τις 31 Δεκεμβρίου 2020. Στην απαίτηση ανταλλαγής ασφαλειών, η οποία καθορίζεται στον κανονισμό (ΕΕ) αριθ. 648/2012, όσον αφορά συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο δεν λαμβάνεται υπόψη το ενδεχόμενο να αποχωρήσει ένα κράτος μέλος από την Ένωση. Οι προκλήσεις τις οποίες αντιμετωπίζουν τα μέρη μιας σύμβασης εξωχρηματιστηριακών παραγώγων των οποίων οι αντισυμβαλλόμενοι είναι εγκατεστημένοι στο Ηνωμένο Βασίλειο αποτελούν άμεση συνέπεια ενός γεγονότος που εκφεύγει από τον έλεγχό τους και ενδέχεται να τους φέρουν σε μειονεκτική θέση σε σχέση με άλλους αντισυμβαλλόμενους στην Ένωση. Στον κατ’ εξουσιοδότηση κανονισμό (ΕΕ) 2016/2251 προσδιορίζονται διαφορετικές ημερομηνίες εφαρμογής των διαδικασιών για την ανταλλαγή ασφαλειών για μη κεντρικώς εκκαθαριζόμενες συμβάσεις εξωχρηματιστηριακών παραγώγων, ανάλογα με την κατηγορία του αντισυμβαλλομένου στις εν λόγω συμβάσεις. Οι αντισυμβαλλόμενοι δεν μπορούν να προβλέψουν ποιο ενδέχεται να είναι το καθεστώς ενός αντισυμβαλλομένου εγκατεστημένου στο Ηνωμένο Βασίλειο ή σε ποιον βαθμό ο εν λόγω αντισυμβαλλόμενος θα μπορεί να εξακολουθήσει να παρέχει ορισμένες υπηρεσίες σε αντισυμβαλλομένους εγκατεστημένους στην Ένωση.
                  
               
                     (10)
                  
                  
                     Για να αντιμετωπιστεί αυτή η κατάσταση, οι αντισυμβαλλόμενοι μπορεί να επιθυμούν να ανανεώσουν τη σύμβασή τους, αντικαθιστώντας τον εγκατεστημένο στο Ηνωμένο Βασίλειο αντισυμβαλλόμενο με αντισυμβαλλόμενο σε κράτος μέλος. Πριν από την εφαρμογή του κανονισμού (ΕΕ) αριθ. 648/2012 και του κατ’ εξουσιοδότηση κανονισμού (ΕΕ) 2016/2251, οι αντισυμβαλλόμενοι σε μη κεντρικώς εκκαθαριζόμενες συμβάσεις εξωχρηματιστηριακών παραγώγων δεν ήταν υποχρεωμένοι να ανταλλάσσουν ασφάλειες και, κατά συνέπεια, οι διμερείς συναλλαγές δεν ήταν εξασφαλισμένες ή εξασφαλίζονταν σε προαιρετική βάση. Εάν οι αντισυμβαλλόμενοι υποχρεωθούν να ανταλλάξουν ασφάλειες, ως αποτέλεσμα της ανανέωσης των συμβάσεών τους ώστε να αντιμετωπίσουν την αποχώρηση του Ηνωμένου Βασιλείου από την Ένωση, ο αντισυμβαλλόμενος που εναπομένει ενδέχεται να μην είναι σε θέση να συμφωνήσει με την ανανέωση. Προκειμένου να διασφαλιστούν η εύρυθμη λειτουργία της αγοράς και ισότιμοι όροι ανταγωνισμού μεταξύ των εγκατεστημένων στην Ένωση αντισυμβαλλομένων, οι αντισυμβαλλόμενοι θα πρέπει να μπορούν να αντικαταστήσουν τους εγκατεστημένους στο Ηνωμένο Βασίλειο αντισυμβαλλομένους με αντισυμβαλλομένους σε κράτος μέλος, χωρίς να υποχρεώνονται να ανταλλάσσουν ασφάλειες όσον αφορά τις εν λόγω ανανεωμένες συμβάσεις.
                  
               
                     (11)
                  
                  
                     Επιπροσθέτως, οι αντισυμβαλλόμενοι θα πρέπει να διαθέτουν επαρκή χρόνο για να αντικαταστήσουν τους αντισυμβαλλομένους τους που είναι εγκατεστημένοι στο Ηνωμένο Βασίλειο. Ως εκ τούτου, θα πρέπει να μετατεθεί η ημερομηνία από την οποία μπορεί να ενεργοποιηθεί η απαίτηση ανταλλαγής ασφαλειών για την ανανέωση των εν λόγω συμβάσεων.
                  
               
                     (12)
                  
                  
                     Επομένως, ο κατ’ εξουσιοδότηση κανονισμός (ΕΕ) 2016/2251 θα πρέπει να τροποποιηθεί αναλόγως.
                  
               
                     (13)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλαν οι ΕΕΑ στην Επιτροπή.
                  
               
                     (14)
                  
                  
                     Οι τροποποιήσεις του κατ’ εξουσιοδότηση κανονισμού (ΕΕ) 2016/2251 αποτελούν περιορισμένες προσαρμογές του υφιστάμενου κανονιστικού πλαισίου σύμφωνα με τις διεθνείς εξελίξεις. Δεδομένου του περιορισμένου πεδίου εφαρμογής των τροποποιήσεων και του επείγοντος χαρακτήρα του θέματος, θα ήταν δυσανάλογο να διενεργήσουν οι ΕΕΑ ανοικτές δημόσιες διαβουλεύσεις ή αναλύσεις του ενδεχόμενου συναφούς κόστους και των ωφελειών. Παρά ταύτα, οι ΕΕΑ ζήτησαν τη γνώμη της ομάδας τραπεζικών συμφεροντούχων, η οποία έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3), τη γνώμη της ομάδας συμφεροντούχων ασφαλίσεων και αντασφαλίσεων και της ομάδας συμφεροντούχων επαγγελματικών συντάξεων, οι οποίες έχουν συσταθεί σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (4), και τη γνώμη της ομάδας συμφεροντούχων κινητών αξιών και αγορών, η οποία έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (5).
                  
               
                     (15)
                  
                  
                     Είναι αναγκαίο να παρασχεθεί ασφάλεια δικαίου στους συμμετέχοντες στην αγορά το συντομότερο δυνατόν, ώστε αυτοί να είναι σε θέση να προετοιμαστούν επαρκώς για τη συμμόρφωση με τις απαιτήσεις που προβλέπονται στον κανονισμό (ΕΕ) αριθ. 648/2012, του οποίου η εφαρμογή θα επηρεαστεί από τον παρόντα κατ’ εξουσιοδότηση κανονισμό, ιδίως όσον αφορά τις απαιτήσεις για τις οποίες πλησιάζει ταχέως η ισχύουσα εφαρμοστέα προθεσμία. Επομένως, ο παρών κανονισμός θα πρέπει να αρχίσει να ισχύει επειγόντως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του κατ’ εξουσιοδότηση κανονισμού (ΕΕ) 2016/2251
            Ο κατ’ εξουσιοδότηση κανονισμός (ΕΕ) 2016/2251 τροποποιείται ως εξής:
            
                        1)
                     
                     
                        παρεμβάλλεται το ακόλουθο άρθρο 31α:
                        
                           «Άρθρο 31α
                           Μεταχείριση προθεσμιακών συμβάσεων συναλλάγματος που διακανονίζονται με φυσική παράδοση και συμφωνιών ανταλλαγής συναλλάγματος που διακανονίζονται με φυσική παράδοση
                           Κατά παρέκκλιση από το άρθρο 2 παράγραφος 2, οι αντισυμβαλλόμενοι μπορούν να προβλέπουν στις διαδικασίες τους για διαχείριση κινδύνου ότι δεν απαιτείται η παροχή ή η συλλογή περιθωρίων διαφορών αποτίμησης για προθεσμιακές συμβάσεις συναλλάγματος που διακανονίζονται με φυσική παράδοση και συμφωνίες ανταλλαγής συναλλάγματος που διακανονίζονται με φυσική παράδοση, όταν ένας από τους αντισυμβαλλομένους δεν είναι ίδρυμα, όπως ορίζεται στο άρθρο 4 παράγραφος 1 σημείο 3) του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (*1), ή δεν θα μπορούσε να χαρακτηριστεί ως τέτοιο ίδρυμα εάν ήταν εγκατεστημένος στην Ένωση.
                        
                        
                           (*1)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).»·"
                        
                     
                  
                        2)
                     
                     
                        το άρθρο 35 του κατ’ εξουσιοδότηση κανονισμού (ΕΕ) 2016/2251 αντικαθίσταται από το ακόλουθο κείμενο:
                        
                           «Άρθρο 35
                           Μεταβατικές διατάξεις
                           Οι αντισυμβαλλόμενοι που αναφέρονται στο άρθρο 11 παράγραφος 3 του κανονισμού (ΕΕ) αριθ. 648/2012 μπορούν να συνεχίσουν να εφαρμόζουν τις διαδικασίες διαχείρισης κινδύνου τις οποίες έχουν καθιερώσει κατά τις 18 Φεβρουαρίου 2021 για τις μη κεντρικώς εκκαθαριζόμενες συμβάσεις εξωχρηματιστηριακών παραγώγων, οι οποίες έχουν συναφθεί ή ανανεωθεί μεταξύ της 16ης Αυγούστου 2012 και των σχετικών ημερομηνιών έναρξης εφαρμογής του παρόντος κανονισμού.
                           Οι αντισυμβαλλόμενοι που αναφέρονται στο άρθρο 11 παράγραφος 3 του κανονισμού (ΕΕ) αριθ. 648/2012 μπορούν επίσης να συνεχίσουν να εφαρμόζουν τις διαδικασίες διαχείρισης κινδύνου τις οποίες έχουν καθιερώσει κατά τις 18 Φεβρουαρίου 2021 για τις μη κεντρικώς εκκαθαριζόμενες συμβάσεις εξωχρηματιστηριακών παραγώγων, οι οποίες πληρούν όλες τις ακόλουθες προϋποθέσεις:
                           
                                       α)
                                    
                                    
                                       οι μη κεντρικώς εκκαθαριζόμενες συμβάσεις εξωχρηματιστηριακών παραγώγων έχουν συναφθεί ή ανανεωθεί είτε πριν από τις σχετικές ημερομηνίες έναρξης εφαρμογής του παρόντος κανονισμού, όπως καθορίζονται στα άρθρα 36, 37 και 38 του παρόντος κανονισμού, είτε στις 18 Φεβρουαρίου 2021, ανάλογα με το ποια ημερομηνία είναι προγενέστερη·
                                    
                                 
                                       β)
                                    
                                    
                                       οι μη κεντρικώς εκκαθαριζόμενες συμβάσεις εξωχρηματιστηριακών παραγώγων ανανεώνονται με αποκλειστικό σκοπό την αντικατάσταση ενός αντισυμβαλλομένου εγκατεστημένου στο Ηνωμένο Βασίλειο με αντισυμβαλλόμενο εγκατεστημένο σε κράτος μέλος·
                                    
                                 
                                       γ)
                                    
                                    
                                       οι μη κεντρικώς εκκαθαριζόμενες συμβάσεις εξωχρηματιστηριακών παραγώγων ανανεώνονται μεταξύ της 1ης Ιανουαρίου 2021 και μίας από τις ακόλουθες ημερομηνίες, ανάλογα με το ποια είναι μεταγενέστερη:
                                       
                                                   i)
                                                
                                                
                                                   τις σχετικές ημερομηνίες έναρξης εφαρμογής που καθορίζονται στα άρθρα 36, 37 και 38 του παρόντος κανονισμού· ή
                                                
                                             
                                                   ii)
                                                
                                                
                                                   την 1η Ιανουαρίου 2022.»·
                                                
                                             
                                 
                     
                  
                        3)
                     
                     
                        το άρθρο 36 τροποποιείται ως εξής:
                        
                                    α)
                                 
                                 
                                    η παράγραφος 1 τροποποιείται ως εξής:
                                    
                                                i)
                                             
                                             
                                                το στοιχείο ε) αντικαθίσταται από το ακόλουθο κείμενο:
                                                
                                                            «ε)
                                                         
                                                         
                                                            από την 1η Σεπτεμβρίου 2021, όταν αμφότεροι οι αντισυμβαλλόμενοι έχουν, ή ανήκουν σε ομίλους που καθένας έχει, συνολικό μέσο ονομαστικό ποσό μη κεντρικώς εκκαθαριζόμενων παραγώγων άνω των 50 δισεκατ. ευρώ·»
                                                         
                                                      
                                          
                                                ii)
                                             
                                             
                                                προστίθεται το ακόλουθο στοιχείο:
                                                
                                                            «στ)
                                                         
                                                         
                                                            από την 1η Σεπτεμβρίου 2022, όταν αμφότεροι οι αντισυμβαλλόμενοι έχουν, ή ανήκουν σε ομίλους που καθένας έχει, συνολικό μέσο ονομαστικό ποσό μη κεντρικώς εκκαθαριζόμενων παραγώγων άνω των 8 δισεκατ. ευρώ.»·
                                                         
                                                      
                                          
                              
                                    β)
                                 
                                 
                                    στην παράγραφο 2, το στοιχείο α) αντικαθίσταται από το ακόλουθο κείμενο:
                                    
                                                «α)
                                             
                                             
                                                από τις 30 Ιουνίου 2022, εάν δεν έχει εκδοθεί απόφαση περί ισοδυναμίας σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012 για τους σκοπούς του άρθρου 11 παράγραφος 3 του εν λόγω κανονισμού, όσον αφορά τη σχετική τρίτη χώρα·»
                                             
                                          
                              
                  
                        4)
                     
                     
                        στο άρθρο 37 παράγραφος 3, το στοιχείο α) αντικαθίσταται από το ακόλουθο κείμενο:
                        
                                    «α)
                                 
                                 
                                    από τις 30 Ιουνίου 2022, εάν δεν έχει εκδοθεί απόφαση περί ισοδυναμίας σύμφωνα με το άρθρο 13 παράγραφος 2 του κανονισμού (ΕΕ) αριθ. 648/2012 για τους σκοπούς του άρθρου 11 παράγραφος 3 του εν λόγω κανονισμού, όσον αφορά τη σχετική τρίτη χώρα·»
                                 
                              
                  
                        5)
                     
                     
                        στο άρθρο 38, η παράγραφος 1 αντικαθίσταται από το ακόλουθο κείμενο:
                        
                           «1.   Κατά παρέκκλιση από το άρθρο 36 παράγραφος 1 και το άρθρο 37, όσον αφορά το σύνολο των μη κεντρικώς εκκαθαριζόμενων εξωχρηματιστηριακών παραγώγων που αποτελούν δικαιώματα προαίρεσης επί μεμονωμένων μετοχών ή δικαιώματα προαίρεσης επί δεικτών, τα άρθρα που αναφέρονται στο άρθρο 36 παράγραφος 1 και στο άρθρο 37 τίθενται σε εφαρμογή από τις 4 Ιανουαρίου 2024.».
                        
                     
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 21 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Κατ’ εξουσιοδότηση κανονισμός (ΕΕ) 2016/2251 της Επιτροπής, της 4ης Οκτωβρίου 2016, που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλόμενους και τα αρχεία καταγραφής συναλλαγών όσον αφορά τα ρυθμιστικά τεχνικά πρότυπα για τις τεχνικές μείωσης του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο (ΕΕ L 340 της 15.12.2016, σ. 9).
         
            (3)  Κανονισμός (ΕΕ) αριθ 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
         
            (4)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
         
            (5)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).